
	1. Проблем/проблеми за решаване: 
Законът за младежта е хоризонталната нормативна рамка на държавната политика за младежта. Адресати и ползватели са не само държавни и общински органи, но и младежки организации, организации, работещи с и за младите хора, младежки центрове, младежки работници и самите млади хора. По данни на НСИ към 31.12.2025 г. лицата на възраст 15-29 години са 897 968 – приблизително 14,0% от населението на страната. От тях 681 644 живеят в градовете и 216 324 – в селата. Това обуславя значим социален и териториален обхват на всяка промяна в основния Закон за младежта.
В периода 13-21 август 2026 г. Министерството на младежта и спорта проведе национално допитване за промени в нормативната рамка за младежта. Анкетата има проучващ и консултативен характер и е насочена към събиране на мнения и практически наблюдения от младите хора, младежките организации, организациите, работещи с и за младите хора, младежките центрове, общините, младежките работници, институциите и други заинтересовани страни. Получените данни показват устойчива подкрепа сред участвалите заинтересовани страни за основните направления на нормативната промяна, като подробна информация за резултатите от допитването са представени по-долу в т. 7 „Консултации“. 
Предложеният пакет не е еднотипна техническа корекция. Той едновременно преразпределя компетентности между Народното събрание, Министерския съвет и министъра на младежта и спорта; изменя периодичността на докладването; променя условията за национална представителност на младежки организации; въвежда нормативно съдържание на понятието „младежка работа“; урежда функционирането на младежките центрове в страната, възможностите за тяхното финансиране и намалява административни изисквания чрез електронни процедури и ограничаване на изискваните документи и лични данни.
Проблем 1: Прекомерно многостепенна институционална процедура
Действащата нормативна рамка предвижда участие на различни институционални равнища при приемането на основни документи в областта на младежката политика. Разпределението на компетентностите между Народното събрание, Министерския съвет и министъра на младежта и спорта създава последователни етапи на подготовка, съгласуване и приемане на стратегически, програмни и отчетни документи. В съчетание с установената периодичност на отчитането това предполага значителен административен и организационен ресурс. Проблемът се проявява в продължителност и сложност на процедурите, както и в затруднено разграничаване на политическата, управленската и оперативната отговорност за изпълнението и отчитането на младежките политики. Многостепенният процес може да ограничава своевременността на управленските решения и адаптирането на програмните инструменти към установените потребности. Налице е необходимост от оптимизиране на процедурите и по-ясно разпределение на отговорностите при запазване на публичността, отчетността и институционалния контрол. Основни засегнати страни са държавните институции, ангажирани с разработването и приемането на документите, както и организациите и младите хора, към които са насочени политиките.
Проблем 2: Недостатъчно конкретизирани правомощия и инструменти на общинско ниво
В действащата рамка общините имат съществена роля и носят обща отговорност за осъществяването на местната политика за младежта. Действащият закон урежда тяхното участие, но не изброява достатъчно ясно и конкретно инструментите за нейното осъществяване.  В резултат на това възможностите за прилагане на мерки на местно ниво зависят в значителна степен от административния капацитет, наличните финансови и инфраструктурни ресурси и установените практики в отделните общини. Наблюдават се различия в обхвата и достъпността на подкрепата за младите хора на местно ниво, включително по отношение на достъпа до подходящи пространства, инфраструктура и дейности. От особено значение са потребностите на младите хора в по-малките населени места и на младежите с увреждания. Необходимо е повишаване на нормативната яснота относно ролята и инструментите на общините, като се отчитат различията в ресурсния им капацитет. Засегнати страни са общинските администрации, общинските съвети, местните младежки организации, изпълнителите на младежки дейности и младите хора.
Проблем 3: Недостатъчно прецизна правна рамка за младежките организации и представителността
Действащият Закон за младежта съдържа разпоредби относно младежките организации, организациите, работещи с и за младите хора, и условията за признаване на национална представителност. Сред действащите критерии е териториален обхват на дейност в най-малко 30% от общините, наред с други изисквания относно организацията. Практическото прилагане на тези правила повдига въпрос доколко формалният териториален обхват е достатъчен показател за действителна членска маса, устойчивост на дейността и възможност за представяне на интересите на младите хора. Допълнително затруднение създават документалните изисквания за удостоверяване на обстоятелствата, включително обработването на идентификационни и други лични данни на членове. Това поражда административна тежест за кандидатстващите организации и за отговорната администрация и налага оценка на необходимостта и пропорционалността на събираните данни. Налице е потребност от по-ясни данни, които могат да бъдат обективно проверявани, както и от правила, които да позволяват надеждна оценка на представителността, без да създават неоправдани затруднения. Засегнати страни са младежките организации, техните членове и Министерството на младежта и спорта.
Проблем 4: Липса на достатъчно развита законова рамка за младежката работа и младежките центрове
Младежката работа се осъществява чрез разнообразни неформални образователни, социални и подкрепящи дейности, а младежките центрове се утвърждават като важна част от инфраструктурата за предоставяне на услуги и възможности за развитие на младите хора. Съществуващата законова рамка не урежда изобщо съдържанието, основните характеристики и принципите на младежката работа, както и статута, организацията и общите изисквания към дейността на младежките центрове. Това затруднява съпоставимостта на практиките, формулирането и проследяването на изисквания за качество, устойчивото финансиране, развитието на капацитета на младежките работници и отчитането на резултатите. По отношение на младежките центрове възникват затруднения при планирането на устойчивото им функциониране и финансиране след приключването на отделни проектни или програмни периоди. До този период финансирането на младежките центрове продължава по сега установения ред и процедура, в съответствие с утвърдената „Програма за финансиране на младежките центрове в Република България (2026-2028)“, която сама по себе си не замества цялостната законова уредба на тяхното функциониране. Налице е необходимост от по-ясна и последователна нормативна регламентация, съобразена със спецификата на младежката работа като доброволна, гъвкава и преимуществено неформална дейност. Основни засегнати страни са младежките центрове, общините, младежките работници, организациите, организиращи младежки дейности, и ползващите ги млади хора. 
Проблем 5: Административна тежест, дублиране на информация и неефективно използване на Националната информационна система за младежта (НИСМ)
Действащата уредба предвижда административни процедури за вписване и поддържане на информация в НИСМ, както и за удостоверяване на обстоятелства във връзка със статута и участието на организациите в механизмите на младежката политика. При изпълнението на тези процедури се изисква предоставяне на документи и данни, част от които могат да бъдат налични в други административни регистри или вече представени пред администрацията. Проблемът се проявява в повторно събиране и обработване на информация, допълнителни действия и разход на време за заявителите и администрацията, както и в риск от непълнота или неактуалност на данните в НИСМ. Наличието на информационна система не гарантира само по себе си ефективно използване на информацията, ако не са осигурени достатъчно ясни механизми за нейното актуализиране и проверка. Необходимо е оптимизиране на административните процеси в съответствие с принципите на електронното управление, служебното събиране на данни, еднократното им предоставяне и защитата на личните данни, при съхраняване на достоверността и полезността на НИСМ. Засегнати страни са организациите, подаващи заявления и информация, Министерството на младежта и спорта и други институции, които използват данните за планиране и наблюдение на младежката политика. .
1.1. Кратко опишете проблема/проблемите и причините за неговото/тяхното възникване. По възможност посочете числови стойности.
1.2. Посочете възможно ли е проблемът да се реши в рамките на съществуващото законодателство чрез промяна в организацията на работа и/или чрез въвеждане на нови технологични възможности (например съвместни инспекции между няколко органа и др.).
1.3. Посочете защо действащата нормативна рамка не позволява решаване на проблема/проблемите.
1.4. Посочете задължителните действия, произтичащи от нормативни актове от по-висока степен или актове от правото на ЕС.
1.5. Посочете дали са извършени последващи оценки на нормативния акт или анализи за изпълнението на политиката и какви са резултатите от тях? 

	2. Цели:
Предложените изменения и допълнения на Закона за младежта са насочени към усъвършенстване на нормативната и институционалната рамка на държавната политика за младежта, повишаване на ефективността на механизмите за нейното планиране, изпълнение, наблюдение и отчитане, укрепване на участието на младите хора и младежките организации, както и към създаване на по-ясна и устойчива нормативна основа за развитието на младежката работа и младежките центрове.

Целите са формулирани в съответствие с идентифицираните в раздел 1 проблеми, както следва:

Цел 1: Оптимизиране на системата за стратегическо планиране, управление, изпълнение и отчитане на държавната политика за младежта чрез по-ясно разпределение на компетентностите между органите на изпълнителната власт, намаляване на излишните административни етапи и създаване на по-функционален цикъл на планиране и отчитане.
· Рационализиране на институционалните процедури по приемане и изпълнение на основните стратегически и програмни документи в областта на младежта чрез прецизиране на правомощията на Народното събрание, Министерския съвет и министъра на младежта и спорта.
· Повишаване на оперативността при изпълнението на Националната стратегия за младежта, включително чрез оптимизиране на процедурата за утвърждаване на националните програми за младежта.
· Оптимизиране на периодичността на националното отчитане на състоянието на младите хора, като периодът, обхванат от Доклада за младежта, се увеличи от две на три години, с цел натрупване на достатъчно представителни данни за идентифициране на устойчиви тенденции и намаляване на административния ресурс, необходим за изготвянето и приемането на доклада.
· Подобряване на съгласуваността между стратегическото планиране и отчитането, така че информацията от мониторинга на състоянието на младите хора и изпълнението на политиките да може по-ефективно да се използва при определянето и актуализирането на приоритетите и мерките.
· Намаляване на административната тежест за Министерството на младежта и спорта и останалите институции, участващи в предоставянето, обобщаването и съгласуването на информация за изпълнението на политиката за младежта, без да се намалява необходимата степен на публичност и отчетност.
· Повишаване на институционалната отговорност и проследимостта на резултатите от изпълнението на държавната политика за младежта.

Цел 2: Подобряване на координацията между националното и местното ниво на управление на политиката за младежта.
· Прецизиране на ролята на общините при провеждането на политиката за младежта, включително чрез по-ясно определяне на основните форми, чрез които се реализира общинската политика за младежта.
· Създаване на по-благоприятна местна среда за осъществяване на младежки дейности, включително чрез финансово подпомагане, осигуряване на достъп до общински обекти, изграждане и управление на подходяща инфраструктура и подкрепа за младежки инициативи.
· Подобряване на взаимодействието между Министерството на младежта и спорта, областните управители, общините, младежките организации и младежките центрове при планирането и изпълнението на политиката за младежта.

Цел 3: Създаване на по-ясен, обективен и работещ механизъм за определяне на националната представителност на младежките организации, който да гарантира реална организационна и териториална представителност и да създава условия за ефективно участие на младежките организации във формирането и изпълнението на политиката за младежта.
· Прецизиране на критериите за национална представителност, така че те да отразяват действителния организационен капацитет, членска маса и териториален обхват на кандидатстващите организации.
· Създаване на обективни и практически проверими критерии, позволяващи на Министерството на младежта и спорта да установява по еднозначен начин изпълнението на законовите условия за придобиване на статут на национално представителна младежка организация.
· Гарантиране на устойчив характер на националната представителност, като статутът не се основава единствено на формално изпълнение на количествени изисквания, а се обвързва и с реално осъществявана дейност и стратегическо планиране в съответствие с Националната стратегия за младежта.
· Повишаване на прозрачността и отчетността на национално представителните младежки организации, включително чрез изисквания относно тяхната дейност, членска структура и програмни документи.
· Оптимизиране на административната процедура за доказване на представителност, включително чрез използване на електронни средства при подаване на заявления и информация.
· Ограничаване на обработването на документи и лични данни, които не са необходими за установяване на изпълнението на законовите критерии, при едновременно запазване на възможността за ефективна административна проверка.

Цел 4: Създаване на ясна и съвременна нормативна рамка на младежката работа и институционализиране на младежките центрове като устойчив елемент на националната и местната инфраструктура за младежка работа.
· Въвеждане на нормативно ясно и съдържателно определение на младежката работа, което да очертава нейния предмет, цели, принципи и основни характеристики.
· Разграничаване на младежката работа от отделни младежки дейности и инициативи, като се подчертае нейният системен, целенасочен, образователен, социален и участнически характер.
· Утвърждаване на основните принципи на младежката работа, включително достъпност, доброволно участие, включване, приобщаване и устойчиво развитие.
· Поставяне на потребностите и активното участие на младите хора в центъра на младежката работа, включително чрез насърчаване на тяхното овластяване, самостоятелност, критично мислене и участие в обществените процеси.
· Прецизиране на понятието „младежки работник“ с акцент върху необходимите знания, умения и компетентности за осъществяване на младежка работа.
· Законодателно определяне на младежкия център като юридическо лице, което се създава като второстепенен разпоредител с бюджет към община по решение на общинския съвет по предложение на кмета, за осъществяване на държавната политика за младежта на местно ниво чрез предоставяне на достъпни и качествени услуги, дейности и подкрепа за личностното, социалното и професионалното развитие на младите хора, с което да се преодолее липсата на единна законова рамка за дейността на съществуващите и бъдещите младежки центрове.
· Създаване на условия за единно качество на дейността на младежките центрове чрез предвиждане на стандарти за качество.
· Осигуряване на по-голяма устойчивост на младежките центрове.
· Изясняване на отговорностите за финансовото обезпечаване на дейността на младежките центрове и създаване на нормативна възможност за комбиниране на различни източници на финансиране – общински бюджети, държавен бюджет и национални, европейски и международни програми.
· Интегриране на младежките центрове в цялостната система за провеждане на политиката за младежта на национално и местно ниво.

Цел 5: Оптимизиране на административните процеси и развитие на Националната информационна система за младежта (НИСМ) като основен инструмент за информация, публичност, планиране, наблюдение и оценка на политиката 
· Развитие на НИСМ като централен публичен информационен ресурс и национален младежки портал, който предоставя актуална и структурирана информация за организациите, младежките центрове, възможностите за финансиране, стратегическите документи, изследванията и резултатите от политиката за младежта.
· Оптимизиране и електронизиране на административните процедури, свързани с вписването и осъвременяването на информацията за младежките организации в НИСМ.
· Подобряване на качеството, актуалността и достъпността на информацията, необходима за вземане на решения, основани на данни, на национално, областно и общинско ниво.
· Повишаване на прозрачността и публичността на държавната политика за младежта, като информацията за основните органи, организации, центрове, документи, програми и възможности за участие бъде по-лесно достъпна за младите хора и заинтересованите страни.
· Намаляване на административната тежест и избягване на дублиращото предоставяне на информация, когато необходимите данни могат да бъдат събирани, поддържани или проверявани по електронен път.
Посочете определените цели за решаване на проблема/проблемите, по възможно най-конкретен и измерим начин, включително индикативен график за тяхното постигане. Целите е необходимо да са насочени към решаването на проблема/проблемите и да съответстват на действащите стратегически документи.

	3. Заинтересовани страни: 
Преки заинтересовани страни: 
· Млади хора 15-29 г.
· Младежки организации
· Национално представителни младежки организации
· Организации, работещи с и за младите хора
· Младежки центрове и техните екипи
· Младежки работници
· Общини и общински съвети
· Областни управители
· Министерство на младежта и спорта
· Министерски съвет
· Народно събрание
Косвени заинтересовани страни:
· Неформални младежки групи, които не представляват младежки организации по смисъла на закона, но участват в младежки дейности и могат да бъдат обхванати от младежката работа и от местните механизми за подкрепа
· Младежите доброволци и организаторите на младежки доброволчески дейности, доколкото младежкото доброволчество е част от общата система на младежките дейности и е сред методите и формите, чрез които се реализира младежката работа
· Училища, висши училища и други образователни институции, които взаимодействат с младежки организации, младежки центрове и младежки работници или участват в инициативи за неформално учене, гражданско участие и развитие на младите хора
· Доставчици на социални, образователни, информационни, консултантски и други услуги за млади хора, доколкото при осъществяването на дейността им е възможно взаимодействие с младежки центрове, младежки организации и младежки работници
· Професионалната и академичната общност в областта на младежката работа и младежките изследвания – висши училища, обучителни организации, изследователи и експерти, имащи отношение към обучението и квалификацията на младежки работници, разработването на стандарти за качество и оценката на политиките за младежта
· Националното сдружение на общините в Република България като представител на интересите на общините и партньор при обсъждането и практическото прилагане на нормативните промени, засягащи местната политика за младежта
Посочете всички потенциални заинтересовани страни/групи заинтересовани страни (в рамките на процеса по извършване на частичната предварителна частична оценка на въздействието и/или при обществените консултации по чл. 26 от Закона за нормативните актове), върху които предложенията ще окажат пряко или косвено въздействие (бизнес в дадена област/всички предприемачи, неправителствени организации, граждани/техни представители, държавни органи/общини и др.).

	4. Варианти на действие. Анализ на въздействията:

	4.1. По проблем 1: Прекомерно многостепенна институционална процедура

	Вариант 1: „Без действие“ 
Описание:
При този вариант се запазва действащата нормативна уредба и съществуващото разпределение на компетентностите между Народното събрание, Министерския съвет и министъра на младежта и спорта при приемането на основните стратегически, отчетни и програмни документи в областта на младежта. Националната стратегия за младежта и Докладът за младежта продължават да преминават през установените институционални процедури, Докладът за младежта продължава да се изготвя за двугодишен период, а националните програми за младежта се приемат от Министерския съвет.
Положителни (икономически/социални/екологични) въздействия:
Върху Народното събрание: запазва се прякото участие на законодателната власт при разглеждането и приемането на стратегически и отчетни документи в областта на младежта. Това осигурява висока степен на политическа легитимност и възможност за парламентарен дебат върху дългосрочните цели на политиката и състоянието на младите хора.
Върху Министерския съвет и Министерството на младежта и спорта: не възниква необходимост от адаптиране на съществуващите процедури, вътрешни правила и организация на работа. Запазват се познати и установени механизми на междуинституционално съгласуване.
Върху младежките организации, младите хора и останалите заинтересовани страни: запазва се съществуващата институционална рамка, включително възможността стратегическите и отчетни документи да бъдат предмет на публичен парламентарен дебат.
Не се очакват съществени положителни икономически и екологични въздействия.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
Върху Министерството на младежта и спорта: продължава необходимостта от административно обслужване на многостепенния процес по подготовка, съгласуване, внасяне и приемане на документите. Това ангажира експертен и административен ресурс и може да удължава периода между подготовката на даден документ и окончателното му приемане. Възможно е неспазване на предвидените в Закона за младежта срокове при нестабилна политическа обстановка и липса на Народно събрание.
Върху Министерския съвет и другите органи на изпълнителната власт: запазва се необходимостта от участие в по-сложни процедури на съгласуване и приемане, включително при инструменти с преимуществено оперативен характер, каквито са националните програми за младежта.
Върху младежките организации и младите хора: косвен отрицателен ефект може да възникне при забавено приемане или актуализиране на стратегически и програмни инструменти, тъй като това може да се отрази върху своевременното реализиране на мерки и програми за младите хора.
Не се очакват съществени отрицателни икономически и екологични въздействия.
 (върху всяка заинтересована страна/група заинтересовани страни)
Специфични въздействия: 
Запазва се съществуващият баланс между изпълнителната и законодателната власт в областта на стратегическото управление на политиката за младежта. Не се очакват специфични въздействия.
Въздействия върху малките и средните предприятия: 
Не са идентифицирани такива.
Административна тежест:
Запазва се съществуващата административна тежест за Министерството на младежта и спорта и останалите участващи институции. Не се въвеждат нови задължения за информиране или административни услуги, но не се реализира потенциалът за намаляване на съществуващата вътрешно-административна тежест. 
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)
Вариант 2: „Приемане на предложения проект на акт“
Описание:
Действащата регламентация разпределя приемането на стратегически и отчетни документи между различни нива. Проблемът, който се адресира, е продължителността и сложността на процедурите. Същевременно промяната намалява прякото участие на Народното събрание в приемането на доклада за младежта, което има институционален ефект и трябва да бъде балансирано чрез прозрачност, публично отчитане и консултации. При този вариант докладът за младежта се приема от Министерския съвет и обхваща тригодишен вместо двугодишен период, а националните програми за младежта се утвърждават от министъра на младежта и спорта, вместо както досега от Министерския съвет. По този начин оперативното управление се концентрира в рамките на изпълнителната власт, като се търси по-ясно разграничаване на отговорностите и съкращаване на процедурните етапи. Предвиденото запазване на стратегическата компетентност на Народното събрание по приемането на Националната стратегия за младежта има за цел да се направи функционално разграничение, тъй като стратегията определя дългосрочните политически цели и приоритети, докато докладът има предимно аналитичен и отчетен характер, оценява изпълнението и служи за своевременно вземане на управленски решения от изпълнителната власт. Така не се променя органът, който определя стратегическата рамка, а се съкращава процедурата за разглеждане на оперативните резултати и за възлагане на последващи действия.
По отношение на предложената промяна, свързана с утвърждаването на националните програми от министъра на младежта и спорта вместо от Министерския съвет, това би позволило условията, графиците и процедурите по програмите да се актуализират в рамките на компетентността на органа, който организира изпълнението и носи пряка отговорност за резултатите, при спазване на бюджетната рамка и приложимите правила за публични средства. Това не предполага отпадане на междуведомствената координация, когато тя е необходима по съдържание.
Положителни (икономически/социални/екологични) въздействия:
Върху Министерството на младежта и спорта: очаква се значително положително административно и институционално въздействие чрез по-ясна оперативна отговорност, по-кратък процес на вземане на решения и възможност за по-гъвкаво управление на националните програми.
Върху Министерския съвет: концентрира се отговорността за отчетните документи в изпълнителната власт, което позволява по-пряка връзка при ресурсно осигуряване и изпълнение.
Върху другите органи на изпълнителната власт: възможно е оптимизиране на координационния процес и намаляване на повторяеми процедурни действия.
Върху младежките организации и младите хора: косвен положителен ефект се очаква при по-своевременно приемане на програми и инструменти за изпълнение на политиката за младежта.
Тригодишният период на Доклада за младежта може да намали честотата на процеса по събиране, обработване и обобщаване на информация и да позволи анализ на по-дългосрочни тенденции.
Не се очакват съществени положителни икономически и екологични въздействия.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
Въпреки същественото институционално въздействие на предложените промени и намаляване на прякото участие на Народното събрание в приемането на доклада за младежта, ефектът може да бъде компенсиран чрез прозрачни консултации, публично достъпни документи и отчетност.
Не се очакват съществени отрицателни икономически и екологични въздействия.
 (върху всяка заинтересована страна/група заинтересовани страни)
Специфични въздействия:  
Най-съществено специфично въздействие се оказва върху институционалния баланс, прозрачността и отчетността. Поради това оптимизирането на процедурите следва да бъде съпътствано от достатъчно гаранции за публичност и участие на заинтересованите страни.
Въздействия върху малките и средните предприятия:
Не са идентифицирани такива. 
Административна тежест:
Не е идентифицирана такава. 

 (въздействията върху малките и средните предприятия; административна тежест)
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)


	4.2. По проблем 2: Недостатъчно конкретизирани правомощия и инструменти на общинско ниво

	Вариант 1: „Без действие“
Описание:
Запазва се действащата по-обща нормативна рамка на правомощията на общините в областта на младежката политика. Не се въвежда изрично изброяване на конкретни инструменти за нейното осъществяване като финансово подпомагане, предоставяне на достъп до общинска инфраструктура, изграждане и обновяване на материална база, подкрепа на младежки инициативи и осигуряване на достъпност. 
Положителни (икономически/социални/екологични) въздействия:
Върху общините: запазва се висока степен на местна самостоятелност при определянето на конкретните форми и обема на подкрепата за младежта съобразно финансовите възможности и местните потребности. Не възникват нови законово формулирани очаквания, които биха могли да изискват допълнителен финансов или организационен ресурс. За общините с ограничен финансов капацитет това означава липса на непосредствен натиск за разширяване на дейности или инфраструктура.
Не се очакват съществени положителни икономически и екологични въздействия.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
Върху общините: запазва се правната неопределеност относно обхвата на инструментите, чрез които могат и следва да подпомагат местната младежка политика. Това може да доведе до различно тълкуване и силно различаващи се практики. Липсата на конкретни инструменти може да продължи различията между общините в съдържанието и интензивността на местната младежка политика
Върху младите хора: съществено социално отрицателно въздействие е запазването на териториалните различия в достъпа до младежки пространства, дейности и подкрепа.
Върху младите хора с увреждания: не се създава допълнителна секторна нормативна гаранция за достъпност на подкрепяните младежки дейности и инфраструктура.
Върху младежките организации и неформалните младежки групи: запазва се различната степен на подкрепа от отделните общини и липсата на достатъчно предвидима местна среда за реализиране на инициативи.
Не се очакват съществени отрицателни икономически и екологични въздействия.
(върху всяка заинтересована страна/група заинтересовани страни)
Специфични въздействия: 
Най-съществено е териториалното въздействие и съществува възможност за задълбочаване или запазване на различията между общини с различен финансов, административен и инфраструктурен капацитет.
Въздействия върху малките и средните предприятия: 
Не са идентифицирани такива. 
Административна тежест:
Не е идентифицирана нова административна тежест, но се запазва потенциалната необходимост всяка община самостоятелно да разработва и интерпретира механизмите за подкрепа.  
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)
Вариант 2 : „Приемане на предложения проект на акт“
Описание:
Проектът на закон конкретизира инструментите на общинската политика за младежта, включително финансово подпомагане на младежки дейности, осигуряване на подходящи условия и достъп до общински обекти, изграждане, поддържане и обновяване на инфраструктура, подкрепа на младежки инициативи и мерки за достъпност за младежи с увреждания. Това увеличава правната яснота, но може да поражда различен ресурсен ефект за общините според наличната база и финансов капацитет. Целта не е само изброяване на дейности, а ясно свързване на местните приоритети с практически механизми за изпълнение и с органите, които вземат съответните решения.
Общинският съвет, в рамките на своите правомощия, определя местните приоритети и одобрява необходимите бюджетни и имуществени решения, а кметът и общинската администрация организират изпълнението, координацията с младежките организации и проследяването на резултатите. Министерството на младежта и спорта осигурява методическа подкрепа и обмен на добри практики, без да се намесва в общинската самостоятелност. Прилагането може да се осъществява чрез съществуващи общински планове, програми, бюджетни процедури и правила за управление на общинската собственост, без непременно да се създават нови административни звена.
Положителни (икономически/социални/екологични) въздействия:
Върху общините: повишава се правната яснота относно допустимите и очакваните форми на местна подкрепа. Създава се по-ясна законова основа за планиране на средства и дейности.
Върху младите хора: очаква се значително положително социално въздействие чрез разширяване на възможностите за участие, достъп до пространства, услуги, дейности и инициативи на местно ниво. Изричното включване на достъпа на младежи с увреждания има положителен ефект върху социалното включване.
Върху младите хора с увреждания: очаква се особено положително социално въздействие от изричното поставяне на въпроса за достъпността.
Върху младежките организации, младежките работници и неформалните групи: по-ясните инструменти могат да улеснят и направят по-предвидими партньорството и взаимодействието с местната власт, достъпа до инфраструктура и реализирането на инициативи.
Върху местните общности: подобряването на младежката инфраструктура може косвено да стимулира социално включване, доброволчество и гражданско участие.
Не се очакват съществени положителни икономически и екологични въздействия.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
Върху общините: за общините могат да възникнат финансови разходи, свързани с предоставяне и поддържане на обекти, изграждане и обновяване на инфраструктура, финансиране на дейности и осигуряване на достъпност. Реалният размер на финансовия ефект не може да бъде надеждно количествено определен от текста на проекта на акт, тъй като зависи от наличната инфраструктура и начина на прилагане във всяка община.
 (върху всяка заинтересована страна/група заинтересовани страни)
Специфични въздействия:  
Особено значими са регионалното, бюджетното и социалното въздействие, както и въздействието върху хората с увреждания.. Възможно е да се наложи адаптиране на общински наредби, програми и вътрешни процедури.
Въздействия върху малките и средните предприятия:
Не са идентифицирани такива. 
Административна тежест:
Възможно е умерено увеличение на вътрешно-административната тежест за общините във връзка с планирането, предоставянето и отчитането на подкрепа. Увеличението е свързано основно с адаптирането на планове, процедури и бюджетни дейности. Не се въвеждат административни режими или такси за граждани и предприятия.
 (въздействията върху малките и средните предприятия; административна тежест)
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)


	4.3. По проблем 3: Недостатъчно прецизна правна рамка за младежките организации и представителността

	Вариант 1: „Без действие“
Описание: Запазват се действащите определения и критерии за национална представителност, включително териториалният критерий и действащият обем документи и лични данни, предоставяни за доказване на изпълнението на изискванията. 
Положителни (икономически/социални/екологични) въздействия:
Запазване на действащите към момента условия и изисквания, без необходимост младежките организации да се адаптират към нова нормативна уредба. Не възникват административни разходи за запознаване и привеждане в съответствие.
Отрицателни (икономически/социални/екологични) въздействия:
При запазване на действаща уредба няма да бъдат достатъчно ясно и прецизно регламентирани формите, под които могат да се създават младежки организации, както и критериите за определяне на националната им представителност, включително по отношение на членския състав и териториалния обхват на дейността им. Ще се запази необходимостта от по-ясно нормативно разграничаване и прилагане изискванията към младежките и национално представените организации. 
Върху младежките организации: ще продължи значителната административна тежест по събиране, поддържане и представяне на информация за голям брой членове. Запазва се обработването и предаването на значителен обем лични данни, включително ЕГН, адреси и подписи, което поражда рискове от гледна точка на принципите за необходимост и минимизиране на данните. Териториалният критерий може да се окаже значителна бариера за придобиване на национална представителност дори при реална и активна членска маса. 
Върху Министерството на младежта и спорта: ще се запази административната тежест за проверка на съществуващите доказателства и документи.
Специфични въздействия: 
Съществено е въздействието върху защитата на личните данни. Запазва се и рискът формалният териториален обхват да не измерва достатъчно точно реалната обществена представителност
Въздействия върху малките и средните предприятия: 
Не са идентифицирани такива. 
Административна тежест:
Не се очаква промяна в съществуващата административна тежест, тъй като остава в сила действащият закон. Запазва се значителна административна тежест както за кандидатстващите организации, така и за администрацията при приемането, обработването, съхраняването и проверката на документацията.
  
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)
Вариант 2 : „Приемане на предложения проект на акт“
Описание:
Приемане на предложените изменения и допълнения в Закона за младежта, с които се прецизират и актуализират разпоредбите, регламентиращи младежките организации, условията за тяхното създаване и формите на организиране на младите хора. Предложеният вариант цели по-голяма яснота на нормативната уредба, както и създаване на по-ясна правна рамка за младежките организации. Поставя се акцент върху доказуема членска маса и организационна устойчивост, въвежда се тригодишна програма, свързана с Националната стратегия за младежта, и се редуцира обемът на изискваните лични данни. Проектът предвижда и електронно подаване на заявлението. 
Работният проект модернизира дефинициите за младежка организация и организация, работеща с и за младите хора, и преструктурира критериите за национална представителност. Териториалният критерий за дейност в най-малко 30% от общините се заменя с критерий за членство: най-малко 500 физически лица – младежи или организации-членове, които отговарят на изискванията по чл. 19 и 20, със седалище най-малко в 3 административни области в страната, и с не по-малко от 500 младежи, членуващи в тях. Запазва се изискването за двегодишна регистрационна история и публичност на интернет страница, като се добавя изискване за тригодишна програма в съответствие с Националната стратегия за младежта. Целта е представителността да бъде измервана чрез реална членска маса и програмна устойчивост, а не само чрез формален териториален обхват.
Същевременно отпадането на списъци с имена, ЕГН, адреси и саморъчни подписи намалява чувствително административната тежест и риска от прекомерно обработване на лични данни. Необходим е обаче надежден, пропорционален механизъм за проверка на членската маса, за да не се компрометира достоверността на статута „национално представителна организация“.
Положителни (икономически/социални/екологични) въздействия: 
Очаква се положително социално въздействие, изразяващо се в по-ясно и прецизно регламентиране на младежките организации и условията за тяхното създаване. Предложените изменения ще допринесат за по-голяма яснота относно организационните форми, чрез които младите хора могат да се сдружават и да осъществяват младежка дейност.
Върху младежките организации: подобрява се правната определеност. Очаква се значително намаляване на административната тежест, свързана със събирането и представянето на списъци с подробни лични данни и саморъчни подписи. Електронното подаване допълнително намалява времевите и материалните разходи. За национално представителните младежки организации се създават по-ясни и лесно проверими критерии.
Върху членовете на организациите: значително положително въздействие върху защитата на личните данни поради ограничаване на обема данни, предоставяни на администрацията.
Върху Министерството на младежта и спорта: намалява се обемът на документацията за приемане, обработване и съхранение. Очаква се по-добре структурирана проверка на кандидатурите.
Върху младите хора: преминаването към критерий, основан на реална членска маса, може да даде по-точна представа за действителната обществена подкрепа и представителност.
 (върху всяка заинтересована страна/група заинтересовани страни)
Отрицателни (икономически/социални/екологични) въздействия:
Върху младежките организации: За организациите, които не отговарят на нововъведените критерии, може да възникне необходимост да адаптират структурата или дейността си или да загубят/ да не придобият статут на национално представителни. В преходния период могат да възникнат еднократни разходи за запознаване с изискванията и подготовка на доказателства.
 (върху всяка заинтересована страна/група заинтересовани страни)
Специфични въздействия:  
Очаква се значително положително въздействие върху защитата на личните данни. Същевременно трябва да се постигне баланс между минимизирането на данните и възможността на администрацията да извършва ефективен контрол. Възниква необходимост от разработване на надежден механизъм от страна на администрацията за проверка на декларираната членска маса, без системно събиране на прекомерни лични данни.
Въздействия върху малките и средните предприятия:
Не са идентифицирани такива. 
Административна тежест:
Като цяло се очаква значително намаляване на административната тежест чрез електронно подаване на документи и намаляване на удостоверителната документация и личните данни. Частична тежест биха представлявали тригодишната програма и необходимостта от механизъм за проверка на членската маса.
 (въздействията върху малките и средните предприятия; административна тежест)
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)


	4.4. По проблем 4: Липса на достатъчно развита законова рамка за младежката работа и младежките центрове

	Вариант 1: „Без действие“
Описание:
Този проблем е с най-широк кръг потенциални социални и финансови въздействия. Проектът на закон създава законова дефиниция, принципи и форми на младежката работа и цялостна уредба на младежките центрове, включително статут, финансиране, стандарти, регистър и мониторинг. При този вариант ще се запази действащата нормативна уредба, без въвеждане на предложените изменения и допълнения, свързани с регламентирането на младежката работа и младежките центрове. Младежката работа остава без нормативно определени принципи, характеристики, форми и методи, а младежките центрове продължават да функционират без самостоятелна комплексна законова рамка за статут, стандарти за качество и финансиране.Положителни (икономически/социални/екологични) въздействия:
Не възникват нови разходи за държавния бюджет във връзка с делегирана от държавата дейност.
Върху общините: не възниква задължение да осигуряват допълнително финансиране и условия по новия модел.
Върху младежките центрове: съществуващите младежки центрове запазват настоящата си организационна структура, без да възникват разходи за тяхното преобразуване.
Отрицателни (икономически/социални/екологични) въздействия:
Ще се запазят съществуващите непълноти в Закона, свързани с младежката работа и младежките центрове, което няма да позволи ясно регламентиране на тяхната роля, функции и дейност. Това от своя страна може да затрудни устойчивото развитие на младежките центрове и ефективното предоставяне на дейности и услуги за младите хора. Ще се запази рискът от различни модели на управление, финансиране, персонал и качество и зависимост на младежките центрове от проектно или друго непостоянно финансиране.
Върху младежките работници: остава липсата на нормативна разпознаваемост на тяхната дейност и липсата на обща рамка относно необходимите компетентности и професионално развитие.
Върху младежките центрове: запазва се несигурността относно устойчивостта на тяхното функциониране, финансиране и общите стандарти за качество.
Върху общините: липсата на единна законова рамка може да доведе до различни организационни модели и стандарти.
Върху младите хора: риск от неравномерен териториален достъп и различно качество на услугите и дейностите
(върху всяка заинтересована страна/група заинтересовани страни)
Специфични въздействия: 
Най-съществено е въздействието върху качеството и териториалната равнопоставеност на младежките услуги.
Въздействия върху малките и средните предприятия: 
Не са идентифицирани такива. 
Административна тежест:
Не е идентифицирана такава, но не се преодоляват различните практики и липсата на единни стандарти. Остава валидно фрагментирано управление и отчитане на различни модели на младежки центрове.
  1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)
Вариант 2 : „Приемане на предложения проект на акт“
Описание:
Ще бъде усъвършенствана нормативната уредба в областта на младежкия работник. Въвежда се законова уредба на младежката работа. Създава се самостоятелна уредба на младежките центрове. Младежкият център се урежда като юридическо лице – второстепенен разпоредител с бюджет към община. Дейностите му се определят като делегирани от държавата дейности, финансирани чрез общинските бюджети въз основа на стандарти. Предвиждат се регистър, мониторинг и стандарти за дейност, персонал и качество.
Проектът предлага нова глава „Младежка работа и младежки работник“, която определя целите, принципите, характеристиките, формите и методите на младежката работа, както и компетентностен подход към понятието „младежки работник“. Паралелно се въвежда глава „Младежки центрове“, според която центърът е юридическо лице, което се създава като второстепенен разпоредител с бюджет към община по решение на общинския съвет по предложение на кмета, за осъществяване на държавната политика за младежта на местно ниво чрез предоставяне на достъпни и качествени услуги, дейности и подкрепа за личностното, социалното и професионалното развитие на младите хора. Предлага се дейностите на младежкия център да са делегирани от държавата дейности и да се финансират от държавния бюджет чрез бюджетите на общините. Финансирането на дейностите на младежките центрове да се определя ежегодно въз основа на стандарти за делегираните от държавата дейности с натурални и стойностни показатели. Стандартите да се определят по реда на Закона за публичните финанси по предложение на министъра на младежта и спорта. Също така се предлага държавното финансиране като делегирана от държавата дейност да се предоставя за младежки център, който отговаря на изискванията на този закон и на стандартите, утвърдени от министъра на младежта и спорта, и е вписан в регистър на младежките центрове, воден от министъра на младежта и спорта. Предлага се рамката за функциониране на младежките центрове да се прилага считано от 1 януари 2029 година. До този период финансирането на младежките центрове продължава по сега установения ред и процедура, в съответствие с утвърдената „Програма за финансиране на младежките центрове в Република България (2026-2028)“. Тази рамка отговаря на практическото развитие на мрежата от младежки центрове и на необходимостта от устойчивост на услугите.
Към настоящия момент разнообразните практики на младежка работа и младежките центрове не са достатъчно нормативно разпознаваеми и съпоставими. Това затруднява качествените стандарти, устойчивото финансиране, кадровото развитие и отчитането на резултатите. Законовата рамка може да намали тази неопределеност, но трябва да избегне прекомерно формализиране на една по своята същност гъвкава, доброволна и неформална дейност.
Положителни (икономически/социални/екологични) въздействия:
Върху младите хора: очаква се значително положително социално въздействие чрез по-устойчив и предвидим достъп до качествени услуги, младежка работа и пространства за участие и развитие.
Върху младежките работници: нормативното признаване и създаване на по-ясна правна основа за професионалната им дейност, обучение, квалификация и развитие.
Върху младежките центрове: създава се ясно правно основание за тяхното функциониране, устойчив институционален и финансов модел и  въвеждане на общи стандарти за качество.
Върху общините: създава се предвидим механизъм за държавно финансиране на младежките центрове чрез стандартите за делегирани от държавата дейности.
Върху Министерството на младежта и спорта: създават се механизми за мониторинг и управление на качеството на национално ниво.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
Очаква се значително въздействие върху държавния бюджет, поради факта, че финансирането на дейностите на младежките центрове се превръща в ежегоден ангажимент, считано от 1 януари 2029 година.

Върху общините: възникват допълнителни разходи, доколкото проектът предвижда те да осигуряват условия за функциониране и допълнителни средства от общинския бюджет.

Върху Министерството на младежта и спорта: възникват допълнителни административни функции по разработване и прилагане на стандарти, водене на регистър и мониторинг.

Върху младежките центрове: възможно е да възникнат разходи и административни усилия за привеждане в съответствие със стандартите.

 (върху всяка заинтересована страна/група заинтересовани страни)
Специфични въздействия:  
Положителен ефект се очаква върху социалното включване и равния достъп до услуги. Създава се нов регистър на младежките центрове. Вписването в него е обвързано с възможността за получаване на държавно финансиране. Предвиждат се национални стандарти и мониторинг.
Въздействия върху малките и средните предприятия:
Не са идентифицирани такива. 
Административна тежест:
Нараства административната тежест за Министерството на младежта и спорта, общините и младежките центрове. Нарастването на тази административна тежест е функционално свързано със създаването на устойчив публично финансиран модел и система за контрол на качеството – въвеждане на регистър на младежките центрове, на национални стандарти и система за мониторинг, както и привеждане в съответствие с условията за делегирано държавно финансиране и уеднаквяване на статута на младежките центрове. В дългосрочен план единната рамка може да намали организационната неопределеност и различията в практиките. Необходимо е да се използват възможностите на Националната информационна система за младежта и служебния обмен на данни в пълен обхват.
 (въздействията върху малките и средните предприятия; административна тежест)
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)


	4.5. По проблем 5: Административна тежест, дублиране на информация и неефективно използване на Националната информационна система за младежта (НИСМ)

	Вариант 1: „Без действие“
Описание:
Ще се запази действащият ред за вписване младежките организации в Националната информационна система за младежта, включително изискванията за предоставяне на данни и документи от организациите. Няма да бъде реализирането облекчение чрез подаване на заявление по електронен път с посочване на ЕИК на организацията.
Положителни (икономически/социални/екологични) въздействия:
Върху Министерството на младежта и спорта: Не са необходими непосредствени финансови средства за техническо развитие на системата, промяна на функционалности, прехвърляне на данни или обучение на служители за работа с обновената система.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
Върху младежките организации: продължават да съществуват разходите на време и ресурс за представяне на информация и документи, част от които могат да бъдат налични в публични регистри или в други административни системи.
Върху Министерството на младежта и спорта: запазва се ръчното приемане, проверяване и актуализиране на информацията и обработване на информация чрез различни канали.
Върху младежките центрове: липсва единно информационно представяне на младежките центрове в Националната информационна система за младежта. 
 (върху всяка заинтересована страна/група заинтересовани страни)
Специфични въздействия: 
Основните специфични въздействия са свързани с цифровизацията, защитата на данните и качеството на публичната информация.
Въздействия върху малките и средните предприятия: 
Не са идентифицирани такива. 
Административна тежест:
Запазване на съществуващата административна тежест за организациите и администрацията, включително дублиране на информация, когато данните могат да бъдат установени по служебен път.
  1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)
Вариант 2 : „Приемане на предложения проект на акт“
Описание:
Проектът предвижда електронно подаване на заявления за национална представителност и за вписване в НИСМ. Намалява се обемът на изискваната удостоверителна информация и се предвижда по-широко използване на служебно достъпни данни. Отпада задължението за предоставяне на списъци с лични данни и се премахва отделното изискване младежката организация да е вписана в НИСМ като условие за кандидатстване за финансиране. Това е насочено към прилагане на принципите на служебен обмен на информация, еднократно събиране на данни и електронно управление.
Положителни (икономически/социални/екологични) въздействия:
Върху младежките организации: очаква се значително положително административно и икономическо въздействие чрез намаляване на времето и ресурсите за подготовка и подаване на документи, премахване на дублиращи изисквания и осигуряване на възможност за електронна комуникация.
Върху Министерството на младежта и спорта: намалява се необходимостта от ръчно обработване на документи, които могат да бъдат проверени служебно. Създава се възможност за централизиране на данни и намаляване на паралелните информационни потоци.
Върху младежките организации, кандидатстващи за финансиране: отпадането на отделното предварително условие за вписване в НИСМ премахва административна бариера при кандидатстването.
Върху младежките центрове: създава се единна информационна видимост.
 (върху всяка заинтересована страна/група заинтересовани страни)
Отрицателни (икономически/социални/екологични) въздействия:
Върху Министерството на младежта и спорта: възникват първоначални финансови и административни разходи за техническо развитие, поддръжка, информационна сигурност и администриране на НИСМ за създаване и поддръжка на регистъра на младежките центрове.
 (върху всяка заинтересована страна/група заинтересовани страни)
Специфични въздействия:  
Специфично е въздействието върху електронното управление, принципа на еднократно събиране на данни, защитата на личните данни и достъпността и качеството на публичната информация. За да се реализира положителен ефект, е необходимо намаляването на задълженията, свързано с информацията, да бъде съчетано с надежден механизъм за служебно актуализиране или периодична проверка на данните.
Въздействия върху малките и средните предприятия:
Не са идентифицирани такива. 
Административна тежест:
Намалява се административната тежест за младежките организации чрез промяна на реда на вписването им в Националната информационна система за младежта, като заявлението се подава по електронен път и в него се посочва ЕИК на организацията, ограничава се броя на удостоверителните документи. В краткосрочен план може да възникне умерено увеличение на административната и финансовата тежест за Министерството на младежта и спорта във връзка с техническото адаптиране на НИСМ.
(въздействията върху малките и средните предприятия; административна тежест)
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)


	5. Сравняване на вариантите:
Степени на изпълнение по критерии: 1) висока; 2) средна; 3) ниска.
5.1. По проблем 1:
	
	Вариант 1
 „Без действие“
	Вариант 2
„Приемане на предложения проект на акт“

	Ефективност
	Цел 1: Оптимизиране на системата за стратегическо планиране, управление, изпълнение и отчитане на държавната политика за младежта чрез по-ясно разпределение на компетентностите между органите на изпълнителната власт, намаляване на излишните административни етапи и създаване на по-функционален цикъл на планиране и отчитане.
	3 – ниска
	1 – висока

	Ефикасност
	Цел 1: Оптимизиране на системата за стратегическо планиране, управление, изпълнение и отчитане на държавната политика за младежта чрез по-ясно разпределение на компетентностите между органите на изпълнителната власт, намаляване на излишните административни етапи и създаване на по-функционален цикъл на планиране и отчитане.
	3 – ниска
	1 – висока

	Съгласуваност
	Цел 1: Оптимизиране на системата за стратегическо планиране, управление, изпълнение и отчитане на държавната политика за младежта чрез по-ясно разпределение на компетентностите между органите на изпълнителната власт, намаляване на излишните административни етапи и създаване на по-функционален цикъл на планиране и отчитане.
	3 – ниска
	1 – висока



5.2. По проблем 2:
	
	Вариант 1
 „Без действие“
	Вариант 2
„Приемане на предложения проект на акт“

	Ефективност
	Цел 2: Подобряване на координацията между националното и местното ниво на управление на политиката за младежта.


	3 – ниска
	1 – висока

	Ефикасност
	Цел 2: Подобряване на координацията между националното и местното ниво на управление на политиката за младежта.


	3 – ниска
	1 – висока

	Съгласуваност
	Цел 2: Подобряване на координацията между националното и местното ниво на управление на политиката за младежта.


	3 – ниска
	1 – висока




5.3. По проблем 3:
	
	Вариант 1
 „Без действие“
	Вариант 2
„Приемане на предложения проект на акт“

	Ефективност
	Цел 3: Създаване на по-ясен, обективен и работещ механизъм за определяне на националната представителност на младежките организации, който да гарантира реална организационна и териториална представителност и да създава условия за ефективно участие на младежките организации във формирането и изпълнението на политиката за младежта.
	3 – ниска
	1 – висока

	Ефикасност
	Цел 3: Създаване на по-ясен, обективен и работещ механизъм за определяне на националната представителност на младежките организации, който да гарантира реална организационна и териториална представителност и да създава условия за ефективно участие на младежките организации във формирането и изпълнението на политиката за младежта.
	3 – ниска
	1 – висока

	Съгласуваност
	Цел 3: Създаване на по-ясен, обективен и работещ механизъм за определяне на националната представителност на младежките организации, който да гарантира реална организационна и териториална представителност и да създава условия за ефективно участие на младежките организации във формирането и изпълнението на политиката за младежта.
	3 – ниска
	1 – висока



5.4. По проблем 4:
	
	Вариант 1
 „Без действие“
	Вариант 2
„Приемане на предложения проект на акт“

	Ефективност
	Цел 4: Създаване на ясна и съвременна нормативна рамка на младежката работа и институционализиране на младежките центрове като устойчив елемент на националната и местната инфраструктура за младежка работа.
	3 – ниска
	1 – висока

	Ефикасност
	Цел 4: Създаване на ясна и съвременна нормативна рамка на младежката работа и институционализиране на младежките центрове като устойчив елемент на националната и местната инфраструктура за младежка работа.
	3 – ниска
	1 – висока

	Съгласуваност
	Цел 4: Създаване на ясна и съвременна нормативна рамка на младежката работа и институционализиране на младежките центрове като устойчив елемент на националната и местната инфраструктура за младежка работа.
	3 – ниска
	1 – висока



5.5. По проблем 5:
	
	Вариант 1
 „Без действие“
	Вариант 2
„Приемане на предложения проект на акт“

	Ефективност
	Цел 5: Оптимизиране на административните процеси и развитие на Националната информационна система за младежта (НИСМ) като основен инструмент за информация, публичност, планиране, наблюдение и оценка на политиката.
	3 – ниска
	1 – висока

	Ефикасност
	Цел 5: Оптимизиране на административните процеси и развитие на Националната информационна система за младежта (НИСМ) като основен инструмент за информация, публичност, планиране, наблюдение и оценка на политиката.
	3 – ниска
	1 – висока

	Съгласуваност
	Цел 5: Оптимизиране на административните процеси и развитие на Националната информационна система за младежта (НИСМ) като основен инструмент за информация, публичност, планиране, наблюдение и оценка на политиката.
	3 – ниска
	1 – висока



1.1. Сравнете вариантите чрез сравняване на ключовите им положителни и отрицателни въздействия.
1.2. Посочете степента, в която вариантите ще изпълнят определените цели, съгласно основните критерии за сравняване на вариантите:
ефективност, чрез която се измерва степента, до която вариантите постигат целите на предложението;
ефикасност, която отразява степента, до която целите могат да бъдат постигнати при определено ниво на ресурсите или при най-малко разходи;
съгласуваност, която показва степента, до която вариантите съответстват на действащите стратегически документи.

	6. Избор на препоръчителен вариант:
По проблем 1: Вариант № 2 „Приемане на предложения проект на акт“ е препоръчителен вариант за действие за решаване на проблем № 1. Този вариант се отличава с висока ефективност, ефикасност и съгласуваност. 
По проблем 2: Вариант № 2 „Приемане на предложения проект на акт“ е препоръчителен вариант за действия за решаване на проблем № 2. Този вариант се отличава с висока ефективност, ефикасност и съгласуваност.
По проблем 3: Вариант № 2 „Приемане на предложения проект на акт“ е препоръчителен вариант за действия за решаване на проблем № 3. Този вариант се отличава с висока ефективност, ефикасност и съгласуваност.
По проблем 4: Вариант № 2 „Приемане на предложения проект на акт“ е препоръчителен вариант за действия за решаване на проблем № 4. Този вариант се отличава с висока ефективност, ефикасност и съгласуваност.
По проблем 5: Вариант № 2 „Приемане на предложения проект на акт“ е препоръчителен вариант за действия за решаване на проблем № 5. Този вариант се отличава с висока ефективност, ефикасност и съгласуваност.
 Посочете препоръчителните варианти за решаване на поставения проблем/проблеми.

	6.1. Промяна в административната тежест за физическите и юридическите лица от прилагането на препоръчителния вариант (включително по отделните проблеми):



В проекта на Закона за изменение и допълнение на Закона за младежта повечето от предложените промени предвиждат намаляване на административната тежест. Намаляват се административните изисквания за предоставяне на документи и данни с цел регистрация на младежки организации. Облекчава се изискването за предоставяне на лични данни. Въвеждат се възможности за електронно подаване на заявление и комуникация, както и за извършване на служебна проверка по документи. 
[bookmark: _GoBack]Въпреки това в някои от предложенията е възможно временно да възникне необходимост от провеждане на допълнителни административни процедури и процеси, какъвто би бил случаят при някои от съществуващите младежки центрове, които не са по определения в проекта ред, а са изградени и функциониращи по различен модел. При тези случаи ще се наложи осъществяване на дейности по промяна на статут и функциониране. При изграждане на нови центрове такива процедури няма да бъдат необходими.

1.1. Изборът следва да е съотносим с посочените специфични въздействия на препоръчителния вариант за решаване на всеки проблем.
1.2. Ако се предвижда въвеждането на такса, представете образуването на нейния размер съгласно Методиката по чл. 7а от Закона за ограничаване на административното регулиране и административния контрол върху стопанската дейност.

	6.2. Създават ли се нови/засягат ли се съществуващи регулаторни режими и услуги от прилагането на препоръчителния вариант (включително по отделните проблеми)?

…………………………………………………………………..……………………… ………………………………………………………………………………………….

С предложения проект на Закон за изменение и допълнение на Закона за младежта не се създават нови/ не се засягат съществуващи регулаторни режими и услуги от прилагането на препоръчителния вариант. Въпреки това се предвиждат промени в съществуващи административни процедури, свързани с младежките организации и националната им представителност, както и се въвежда нова процедура за вписване на младежките центрове в регистър, воден от министъра на младежта и спорта.
В проекта не се предвижда въвеждането на нови държавни такси за разглеждане на заявленията, за вписване в съответните списъци/ регистри или за предоставяне на свързаните с тях административни услуги. 
По проблем 3: Проектът запазва съществуващата процедура за придобиване на статут на национално представителна младежка организация, но изменя част от изискванията и начина на доказване на тяхното изпълнение. Национално представителната младежка организация продължава да придобива този статут след проверка за изпълнение на законово установените критерии и вписване в списъка на национално представителните младежки организации. Процедурата се провежда от Министерството на младежта и спорта въз основа на заявление, като комисия проверява изпълнението на законовите изисквания и предлага вписване или отказ. Следователно не се създава нов регулаторен режим, а се изменя съществуващ удостоверителен/ регистрационен по своя характер административен режим, чрез който се установява и официално признава наличието на законовите предпоставки за национална представителност.
По проблем 4: С проекта се създава нова процедура за вписване на младежките центрове в регистър, воден от министъра на младежта и спорта. По своята същност вписването има регистрационен и удостоверителен характер, тъй като чрез него компетентният административен орган установява наличието на определените в закона и стандартите обективни предпоставки и официално удостоверява статута на центъра за целите на държавното финансиране. Предлаганият режим обаче не следва да се определя като лицензиране за осъществяване на стопанска дейност или като разрешение за предоставяне на услуги. Въвеждането на вписването на младежките центрове в регистър е пряко свързано с целта за създаване на устойчив и прозрачен модел за тяхното функциониране и финансиране.

1.1. Изборът следва да е съотносим с посочените специфични въздействия на избрания вариант.
1.2. В случай че се предвижда създаване нов регулаторен режим, посочете неговия вид (за стопанска дейност: лицензионен, регистрационен; за отделна стелка или действие: разрешителен, уведомителен; удостоверителен и по какъв начин това съответства с постигането на целите).
1.3. Мотивирайте създаването на новия регулаторен режим съгласно изискванията на чл. 3, ал. 4  от Закона за ограничаване на административното регулиране и административния контрол върху стопанската дейност.
1.4. Посочете предложените нови регулаторни режими отговарят ли на изискванията на чл. 10 – 12 от Закона за дейностите по предоставяне на услуги.
1.5. Посочете изпълнено ли е изискването на § 2 от Допълнителните разпоредби на Закона за дейностите по предоставяне на услуги.
1.6. В случай че се изменят регулаторни режими или административни услуги, посочете промяната.

	6.3. Създават ли се нови регистри от прилагането на препоръчителния вариант (включително по отделните проблеми)?

С предложения проект на Закон за изменение и допълнение на Закона за младежта се предвижда създаването на регистър на младежките центрове, воден от министъра на младежта и спорта. Създаването на такъв регистър е непосредствено свързано с въвеждането на нормативно установен статут на младежките центрове и на устойчив механизъм за тяхното финансиране. Съгласно предложената уредба държавно финансиране като делегирана от държавата дейност ще се предоставя на младежки център, който отговаря на изискванията на Закона за младежта и на утвърдените национални стандарти и е вписан в регистъра на младежките центрове, воден от министъра на младежта и спорта. По този начин вписването в регистъра ще има значение не само за информационната обезпеченост на политиката за младежта, но и за удостоверяване на изпълнението на нормативно определените предпоставки за предоставяне на държавно финансиране. Регистърът на младежките центрове следва да бъде изграден и поддържан по начин, който не води до създаване на изолирана информационна система и до дублиране на данни, които вече се събират или поддържат от Министерството на младежта и спорта или от други административни органи. Предвид предложеното изменение на чл. 44 от Закона за младежта, съгласно което Националната информационна система за младежта ще съдържа и информация за младежките центрове в страната, функционалното свързване на регистъра с Националната информационна система за младежта следва да бъде основният механизъм за интегрирането му в информационната инфраструктура в областта на младежката политика.


Когато отговорът е „Да“, посочете регистрите, които се създават и по какъв начин те ще бъдат интегрирани в общата регистрова инфраструктура.

	6.4. По какъв начин препоръчителният вариант въздейства върху микро-, малките и средните предприятия (МСП) (включително по отделните проблеми)?


Изборът следва да е съотносим с посочените специфични въздействия на препоръчителния вариант.

	6.5. Потенциални рискове от прилагането на препоръчителния вариант (включително по отделните проблеми):
По проблем 1: При прилагането на Вариант 2 „Приемане на проекта на акт“ е идентифицирано съществено институционално въздействие чрез намаляване на прякото участие на Народното събрание в приемането на доклада за младежта. Това може да породи потенциален риск от ограничаване на възможността за периодичен парламентарен дебат върху състоянието и на политиката за младежта. При липсата на достатъчно ефективни механизми за публични консултации концентрацията на решенията в изпълнителната власт може да се възприеме като ограничаване на публичността и политическия дебат. Този риск следва да бъде преодолян чрез прозрачни консултации, публично достъпни документи и отчетност.
По проблем 2: При прилагането на Вариант 2 „Приемане на проекта на акт“ е идентифициран риск от неравномерно прилагане на законовите инструменти в различните общини. Въпреки че проектът конкретизира инструментите на общинската политика за младежта, възможностите за практическото им използване зависят от финансовия, административния капацитет и инфраструктурата на отделните общини. Това може да доведе до различия в достъпа на младите хора до младежки дейности, инфраструктура и подкрепа в различните части на страната. Рискът е по-съществен за малките общини и общините с ограничени собствени приходи. Също така е налице риск от увеличаване на финансовата тежест в общинските бюджети, тъй като изграждането, поддържането и предоставянето на инфраструктура, както и финансовото подпомагане на дейности и осигуряването на достъпност може да изискват допълнителни общински средства. Налице е и опасност от формално изпълнение на законовите задължения, тъй като съществува възможност част от заложените инструменти да бъдат отразени на документи, без обаче да се осъществяват реални и устойчиви дейности за младежите. 
По проблем 3: При прилагането на Вариант 2 „Приемане на проекта на акт“ е идентифициран риск от увеличаване на административната тежест при доказването на новите критерии за младежките организации. В допълнение е налице възможност стремежът към покриване на изискванията за национално представителните младежки организации – минимален брой членове или териториални структури, да стимулира формално разширяване на членската база на организациите, без това непременно да съответства на действителната активност и обществено представителство. През преходния период също могат да възникнат трудности и необходимост от време за привеждане в съответствие с новите критерии. 
По проблем 4: При прилагането на Вариант 2 „Приемане на проекта на акт“ са идентифицирани финансови, организационни и практически рискове. Определянето на дейностите на младежките центрове като делегирани от държавата дейности създава устойчив механизъм за финансиране Предлаганият модел обаче създава ежегоден финансов ангажимент за държавния бюджет. От своя страна общините ще имат роля при осигуряването на условия за функциониране и допълнително финансиране. Различията във финансовия капацитет на местно ниво може да доведат до различия в качеството на младежките центрове. Идентифициран е риск и в периода на преход към преминаване към новия статут на функциониращите младежки центрове. Съществуващите центрове имат различна правно-организационна форма, структура на персонал, начин на финансиране и управление. Дейността им може да бъде затруднена, ако преходните срокове са прекалено кратки. Не на последно място е идентифициран и риск от нарастване на административната тежест. Регистрацията, мониторингът, доказването на съответствие със стандартите и отчетността за публичното финансиране ще създадат нови административни задължения за Министерството на младежта и спорта, общините и центровете.   
По проблем 5: При прилагането на Вариант 2 „Приемане на проекта на акт“ е идентифициран риск от дублиране между НИСМ и регистъра на младежките центрове. Проектът на акт предвижда създаване на регистър на младежките центрове и включване на информация за центровете на НИСМ. Ако двете информационни структури не бъдат функционално интегрирани, може да се стигне до двойно въвеждане, различни версии на едни и същи данни и допълнителна административна работа. При прилагането на избрания Вариант 2 „Приемане на проекта на акт“ се предполага и риск от недостатъчна оперативна съвместимост с други административни регистри. Ако за НИСМ не могат да бъдат получавани служебно данни, които вече се поддържат от други административни органи, организациите и центровете ще продължат да представят информация, с която държавната администрация вече разполага. Пълноценното използване на НИСМ предполага ресурс за развитие, поддръжка, информационна сигурност и техническа помощ, което поражда риск от недостатъчен и административен капацитет. От друга страна, недостатъчното ресурсно обезпечаване може да доведе до ситуация, при която законът възлага нови функции на системата, без тя практически да разполага с необходимата функционалност. 
Посочете възможните рискове от прилагането на препоръчителния вариант, различни от отрицателните въздействия, напр. възникване на съдебни спорове и др.

	7. Консултации:


Проектът на акт, заедно с мотивите и частичната предварителна оценка на въздействието, ще бъдат публикувани на интернет страницата на Министерството на младежта и спорта и на Портала за обществени консултации на Министерския съвет за срок от  30 дни в съответствие с чл. 26, ал. 3 и 4 от Закона за нормативните актове (ЗНА). 
След изтичане на срока по чл. 26, ал. 4 от ЗНА проектът на акт, заедно с постъпилите предложения и евентуална обосновка на неприетите такива, ще бъде публикуван на интернет страницата на Министерството на младежта и спорта и на Портала за обществени консултации на Министерския съвет.
Освен предстоящите обществени консултации в периода на разработване на ЗИД на ЗМ е проведено анкетно допитване до заинтересованите страни. Анкетата е проведена от Министерството на младежта и спорта и има проучващ и консултативен характер и е насочена към събиране на мнения и практически наблюдения от младите хора, младежките организации, организациите, работещи с и за младите хора, младежките центрове, общините, младежките работници, институциите и други заинтересовани страни.
Получените данни показват устойчива подкрепа сред участвалите заинтересовани страни за основните направления на нормативната промяна: ясно определение за младежка работа, нормативно уреждане на статута и функциите на младежките центрове, по-ясни ангажименти на общините и по-широко участие на младежките организации в националните консултативни органи. Анкетата подкрепя необходимостта и посоката на регулиране, но не оценява всички конкретни правни формулировки и не следва да се използва като доказателство за национална статистическа представителност.
Анализирани са 232 пълни записа, постъпили между 13 и 21 август 2026 г. Въпросникът съдържа 10 затворени въпроса. При пет от тях е допуснат избор на до три отговора, поради което сборът на процентите за съответния въпрос надхвърля 100%. Процентите са изчислени спрямо всички 232 респонденти, освен когато изрично е посочен друг обхват.

Уточнения по методиката на проведеното допитване:
•	Анкетата е отворена и няма предварително определена вероятностна извадка.
•	Не е събирана информация за населено място или район, поради което не може да се прави географски анализ.
•	Групата на общинските и областните администрации е значително по-голяма от останалите групи.
•	Самоопределянето на респондентите в една основна група не позволява да се отчетат всички възможни припокриващи се роли.
•	Данните измерват заявени оценки и приоритети; не измерват финансови разходи, административна тежест или фактическо поведение.
•	Резултатите могат да подкрепят оценката на необходимостта и предпочитаната посока на нормативната намеса, но не заместват правния, финансовия и административния анализ на конкретните текстове.

Профил на участвалите страни:

	Група
	Брой
	Дял

	Общинска или областна администрация
	160
	69,0%

	Младежки център
	24
	10,3%

	Младежка организация
	17
	7,3%

	Организация, работеща с и за младите хора
	8
	3,4%

	Образователна или научна институция
	7
	3,0%

	Млад човек
	6
	2,6%

	Младежки работник
	4
	1,7%

	Държавна институция
	3
	1,3%

	Друга заинтересована страна
	3
	1,3%



Профилът показва силно присъствие на местната власт, което е особено релевантно за предложенията, свързани с общинската политика за младежта и младежките центрове. Същевременно малкият брой млади хора и младежки работници изисква техните отговори да не се представят като самостоятелно представителни за съответните групи.

Резултати по основните направления:
1. Яснота на действащата нормативна рамка
Положителните оценки са 48,7%, а отрицателните – 40,9%. Това не показва еднозначно отрицание на действащата рамка, но установява съществен дял от заинтересованите страни, които изпитват дефицит на яснота относно ролите и отговорностите.
Разликата между групите е значима: сред общинските и областните администрации 59,4% дават положителна оценка, докато сред всички останали респонденти 61,1% оценяват яснотата в малка степен или изобщо не я намират за достатъчна. Това подкрепя необходимостта нормативните решения да бъдат придружени от ясни механизми за прилагане и комуникация към сектора.
2. Области с потребност от по-ясно нормативно уреждане
	Област
	Брой посочвания
	Дял от респондентите

	Ангажименти на общините
	100
	43,1%

	Младежки центрове
	84
	36,2%

	Младежка работа
	79
	34,1%

	Младежки дейности
	79
	34,1%

	Младежки организации
	51
	22,0%

	Младежки работник
	50
	21,6%

	Национална информационна система за младежта
	43
	18,5%

	Национална представителност на младежките организации
	39
	16,8%

	Консултативни органи и участие
	37
	15,9%

	Не мога да преценя
	15
	6,5%

	Не е необходимо допълнително уреждане
	4
	1,7%


3. Младежка работа и младежки работник
Общата подкрепа за въвеждане на ясно определение за „младежка работа“ е 90,1%. Подкрепата е устойчива и при разделяне на извадката: 88,8% сред общинските и областните администрации и 93,1% сред останалите респонденти.
4. Младежки центрове
Общо 84,5% подкрепят нормативното определяне на общ статут и основни функции на младежките центрове. Подкрепата е 80,6% сред общинските и областните администрации и 93,1% сред останалите участници.
5. Ангажименти на общините
Резултатите са в съответствие с посоката на предложената нова ал. 2 на чл. 15, която урежда финансово подпомагане, условия за дейности, инфраструктура, съдействие за инициативи и достъпност.

Очаквано положително въздействие според респондентите:
по-голяма правна яснота и предвидимост за адресатите на закона;
по-ясно разпределение на роли и отговорности между националното и местното ниво;
по-добра разпознаваемост и институционална устойчивост на младежката работа и младежките центрове;
по-добри условия за планиране, финансиране и контрол на качеството;
по-прозрачни критерии за национална представителност;
разширено и по-приобщаващо участие при формирането на политики.

Анкетата изпълнява функцията на допълнителен консултативен инструмент при подготовката на нормативните промени. Резултатите дават ясна подкрепа за необходимостта от регулиране в областта на младежката работа, младежките центрове, общинските ангажименти и участието на организациите. Те не установяват национална представителност и не могат самостоятелно да обосноват всички конкретни решения в проекта, но предоставят относими емпирични данни за идентифицираните проблеми, предпочитаните направления и очакванията на участвалите заинтересовани страни.
В допълнение към описаното по-горе анкетно допитване сред заинтересованите страни в процеса на подготовка предлаганият проект на акт е представен и обсъден на заседание на Националния консултативен съвет за младежта, проведено на 09.09.2026 г. Членовете на Националния консултативен съвет за младежта, в лицето на заместник-министри от всички министерства от кабинета, потвърждават, че промените в проекта на Закон за изменение и допълнение на Закона за младежта са наложителни и следва да създадат по-ясна нормативна рамка за провеждането на младежката политика. Устойчивото развитие на младежките центрове, ясното определяне на ролите на институциите и доброто взаимодействие между държавната и местната власт се определят от представителите на институциите като ключови условия за по-ефективна подкрепа на младите хора. Подчертава се значението на партньорството между общините и изпълнителната власт и необходимостта от взаимодействие между институциите за постигане на поставените цели.
На 25.09.2026 г. проектът на ЗИД на Закона за младежта беше представен и обсъден и с представители на младежки организации и специалисти от младежкия сектор. 
В началото на месец октомври 2026 г. законопроектът е изпратен до Обществения съвет по въпросите за младежта за преглед и представяне на писмени становища и предложения по проекта на акт. 

Обобщете най-важните въпроси за обществени консултации. Посочете индикативен график за тяхното провеждане и видовете консултационни процедури.

	8. Приемането на нормативния акт произтича ли от правото на Европейския съюз?


1.1. Посочете изискванията на правото на Европейския съюз, включително информацията по т. 6.2 и 6.3, дали е извършена оценка на въздействието на ниво Европейски съюз, и я приложете (или посочете връзка към източник).
1.2. Изборът трябва да съответства на посоченото в раздел 1, съгласно неговата т. 1.5. 

	9.  Изисква ли се извършване на цялостна предварителна оценка на въздействието поради очаквани значителни последици?


(преценка съгласно чл. 20, ал. 3, т. 2 от Закона за нормативните актове)

	10. Приложения:
Приложете необходимата допълнителна информация и документи.

	11. Информационни източници:
Национален статистически институт, „Население към 31.12.2025 г. по статистически райони, възраст, местоживеене и пол“ – данни за възрастовите групи 15-19, 20-24 и 25-29 години;
Резултати от национално допитване за промени в нормативната рамка за младежта;
Административни данни;
Материали, свързани с младежката работа и младежките центрове.
Посочете изчерпателен списък на информационните източници, които са послужили за оценка на въздействията на отделните варианти и при избора на вариант за действие: регистри, бази данни, аналитични материали и др.

	12. Име, длъжност, дата и подпис на директора на дирекцията, отговорна за извършването на частичната предварителна оценка на въздействието:

Име и длъжност: Мадлен Митева, директор на дирекция „Младежки политики“
Дата: 
Подпис:            

